Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА относно биологичното производство и етикетирането на биологични продукти, за изменение на Регламент (ЕС) № XXX/XXX на Европейския парламент и на Съвета [регламент относно официалния контрол] и за отмяна на Регламент (ЕО) № 834/2007 на Съвета /* COM/2014/0180 final - 2014/0100 (COD) */





Обяснителен меморандум 1. КОНТЕКСТ НА ПРЕДЛОЖЕНИЕТО 1.1. Основания и цели на предложението През последните десет години пазарът на биологични продукти се характеризира с динамично развитие, обусловено от силното нарастване на търсенето. От 1999 г. насам глобалният световен пазар за биологични храни се е разширил четирикратно. Обработваемата площ за биологично производство в Европейския съюз (Съюза) се е удвоила. Всяка година 500 000 хектара земя се преобразуват за използване в биологичното земеделие. Въпреки това нито предлагането на вътрешния пазар, нито нормативната уредба отговарят на разрастването на пазара. В правилата за производство не се отчитат в необходимата степен променящите се притеснения и очаквания на потребителите и на гражданите; правилата за етикетиране са усложнени; установени са недостатъци в системата за контрол и в търговския режим. Законодателството е сложно и предполага висока степен на административна тежест, което пречи на малките земеделски стопани да се присъединят към схемата за биологично земеделие на Съюза. Някои от предоставяните освобождавания от задължения, които бяха необходими за развитието на сектора, вече не изглеждат оправдани. Предложението цели подобряване на законодателството в областта на биологичното производство, като целите са: (1) отстраняване на пречките за устойчиво развитие на биологичното производство в Съюза, (2) гарантиране на лоялна конкуренция за земеделските стопани и оператори, както възможности за по-добро функциониране на вътрешния пазар, (3) запазване или подобряване на доверието на потребителите в биологичните продукти. 1.2. Общ контекст При приемането на Регламент (ЕО) № 834/2007 на Съвета относно биологичното производство и етикетирането на биологични продукти[1] Съветът определи редица въпроси, по които, след преразглеждане на придобития от прилагането на Регламент (ЕО) № 834/2007 опит, Комисията бе длъжна да представи доклад до Европейския парламент и на Съвета. Съветът прие заключенията по доклада на Комисията[2] на своето заседание относно селското стопанство и рибарството, проведено на 13—14 май 2013 г.[3], и призова държавите членки и Комисията за амбициозно развитие на сектора на биологичното производство посредством преразглеждане на действащата нормативна уредба с оглед подобряване на нейната използваемост, като се предвижда период на стабилност и сигурност, и с цел допълнително изясняване и опростяване, както и разглеждане на настоящите нерешени въпроси, които изискват по-нататъшно действие. Преразглеждането на законодателството в областта биологичното производство е част от Програмата на Комисията за пригодност и резултатност на регулаторната рамка[4]. Преразглеждането предоставя възможност за привеждане на изпълнителните правомощия, предоставени на Комисията с Регламент (ЕО) № 834/2007 на Съвета, в съответствие с разграничението между делегирани и изпълнителни правомощия на Комисията, въведено с членове 290 и 291 от Договора за функционирането на Европейския Съюз (ДФЕС). 1.3. Съществуващи разпоредби в тази област Първият законодателен акт на Съюза относно биологичното производство бе приет през 1991 г. В Регламент (ЕИО) № 2092/91 на Съвета се съдържа правно определение на биологичното производство чрез правила за производство и се определят изискванията за контрол и етикетиране и правилата за внасяне на биологични продукти. Това създаде основата за защита на потребителите и производителите на биологични продукти срещу неверни и подвеждащи твърдения за „биологично“. Това законодателство беше преразгледано с приемането през юни 2007 г. на Регламент (ЕО) № 834/2007, в който по-специално: – е доуточнено определението за биологично производство, като се описват целите и принципите му, – е подобрено хармонизирането на правилата за биологично производство в Съюза, като се отменят националните правила за животински продукти, – е въведена възможност за изключения от правилата в рамките на компетенциите на държавите членки (ДЧ), но със строги ограничения и за ограничен период от време, – системата за контрол върху биологичното производство е свързана с официалните системи за контрол върху храните и фуражите, предвидени в Регламент (ЕО) № 882/2004[5] и е направена задължителна акредитацията на частните контролни органи, – преструктуриран режим на вноса: в допълнение към признаването на трети държави за целите на равностойността, Европейският съюз признава контролните органи (КО), действащи в трети държави, за целите на равностойността или съответствието. Предишната система за индивидуални разрешения, предоставени от държавите членки за всяка отделна пратка, бе премахната от текста на основния регламент и в момента с нея се преустановява. 1.4. Съгласуваност с други политики Настоящата инициатива е насочена към постигане на целите на съобщението относно разумното регулиране в Европейския съюз. Една от целите на преразглеждането е да се опрости законодателната тежест. Тя е в съответствие с общата законодателна рамка на стратегията „Европа 2020“ и по-специално по отношение на приоритета за устойчиво развитие и насърчаването на по-ефективно използване на ресурсите, по-екологична и по-конкурентна икономика. Тя е съгласувана с реформата на Общата селскостопанска политика (ОСП), която определя общата рамка за развитие на селското стопанство в Съюза за периода 2014—2020 г.[6]. С новите разпоредби се цели устойчива конкурентоспособност за постигане на икономически жизнеспособен сектор за производство на храни, заедно с устойчиво управление на естествените наземни ресурси на Съюза, за които биологичното производство е било установено като ключов елемент. В предложението се взема предвид новата обща политика в областта на рибарството по отношение на аквакултурите, която има особено важно значение за осигуряване на устойчива дългосрочна продоволствена сигурност, както и растеж и заетост, като в същото време се намалява натискът върху свободно обитаващи рибни запаси предвид нарастващото търсене на морски храни в световен мащаб. Тя също така е в съгласувана с предложението на Комисията за нов регламент на Съвета и Парламента относно официалния контрол[7], чиято цел е да се консолидира интегрираният подход във всички области, свързани с хранителната верига, като се рационализира и опрости общата нормативна уредба, и същевременно се преследва целта за постигане на по-добро регулиране. По-специално определенията са съгласувани и/или изяснени като целесъобразни и необходимите разпоредби за специфичен контрол са предложени да бъдат включени в единна законодателна рамка за официален контрол. И накрая, схемата за биологично производство, заедно с географските указания, храните с традиционно специфичен характер, продуктите от най-отдалечените региони и планински райони на ЕС, формира част от схемите на Съюза за качество на земеделските продукти, както е подчертано в съобщението на Комисията до Европейския парламент и до Съвета, Европейския икономически и социален комитет и Социалния комитет на регионите относно политиката за качество на селскостопанските продукти и посочено в Регламент (ЕС) № 1151/2012 на Европейския парламент и на Съвета относно схемите за качество[8]. 2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО 2.1. Консултации Настоящата ситуация беше анализирана задълбочено въз основа на информацията, събрана по време на серия от изслушвания на заинтересованите страни, на които службите на Комисията поканиха 70 експерти и учени, за да обсъдят подробно въпросите, свързани с настоящите и бъдещите предизвикателства пред сектора на биологичното производство. В началото на 2013 г. Комисията започна онлайн консултация. В отговор на въпросника бяха получени около 45 000 отговора и почти 1400 изложения в свободен текст. По-голямата част от отговорите (96 %) бяха дадени от граждани на ЕС, докато останалите 4 % бяха изпратени от заинтересовани страни. Освен това в рамките на няколко заседания на консултативната група по биологичното земеделие, заинтересованите страни в сектора бяха информирани и с тях бяха проведени консултации относно преразглеждането. В ролята си на компетентни органи, които отговарят за прилагането на законодателството, държавите членки бяха информирани и с тях бяха проведени консултации относно техническите аспекти на преразглеждането. 2.2. Основен резултат от консултациите Стана ясно, че участвалите в обществената консултация са заинтересовани главно от въпроси, свързани с околната среда и качеството. Те биха желали правилата за европейското биологично производство да са по-строги и да има еднородност на правилата за биологично производство за земеделските стопани и други оператори в Съюза. Поради това че по-голямата част подкрепят премахването на изключенията от правилата. Бяха споделени и високи очаквания по отношение на остатъчни вещества от продукти и вещества, които не са разрешени за употреба в биологичното производство. Като средство за разпознаване на биологични продукти логото на Европейския съюз за биологично производство бе поставено на същото равнище както националните знаци. По-голямата част от гражданите и заинтересованите страни се доверяват на системата за контрол върху биологичното производство, като считат, че тя може да бъде подобрена, главно чрез въвеждането на електронно сертифициране. Също така по-голямата част от тях подкрепят груповото сертифициране за малки земеделски стопани. Необходимостта от подобряване на законодателството относно биологичното производство е широко призната в сектора на биологичното производство. Налице е също така недвусмислено съгласие, че биологичното производство следва да остане близо до своите принципи и цели и че изключенията от правилата следва да бъдат премахнати. 2.3. Оценка на въздействието При оценката на въздействието бяха сравнени три алтернативни сценария на политика: – подобреното статукво, основано на подобренията и по-доброто прилагане на настоящото законодателство; – вариантът, при който положението се обуславя от пазара, който от своя страна има за цел да осигури необходимите условия, за да се реагира динамично чрез по-гъвкави правила за по-нататъшното развитие на пазара. В правилата за производство ще бъдат включени дългосрочни изключения от правилата; – вариантът, обусловен от принципа, насочен към повторно съсредоточаване на биологичното производство върху неговите принципи, които ще бъдат по-добре отразени в правилата за производство. Изключенията от правилата ще бъдат премахнати. Трите варианта на политика са оценени спрямо потенциала за постигане на целите на ОСП до 2020 г., конкретните цели на политиката и оперативните цели на преразглеждането, както и по отношение на тяхната ефективност и функционалност. Вариантът, обусловен от принципа, показва по-добри резултати съгласно всички оценени критерии, следван от варианта, обусловен от пазара, и чак тогава е подобреното статукво. Резултатите, очаквани от варианта, обусловен от прилагането на принципа, са следните: – благодарение на възстановяването на доверието на потребителите положителните прогнози за пазара е вероятно да подкрепят цените на биологичните продукти и да привлекат нови участници; – премахването на изключенията от правилата следва да допринесе за развитието на биологичните ресурси, предимно семена, – по-ясни и опростени правила за производство ще направят сектора по-привлекателен; – конкуренцията ще бъде по-справедлива главно чрез по-силно хармонизиране, опростени и по-ясни правила и преминаване от равностойност към съвместимост по отношение на признаването на контролните органи в трети държави, – доверието на потребителите ще бъде повишено с помощта на усъвършенствана система за контрола и хармонизирани правила за производство, като се вземат предвид променящите се обществени опасения (система за управление на околната среда за преработвателите и търговци, хуманно отношение към животните), – очаква се основаният на риска подход да подобри ефективността и ефикасността на контрола и да допринесе, заедно с по-надежден режим за внос, за предотвратяване на измами, – свързаното с биологичното производство положително въздействие върху околната среда ще бъде подчертано чрез премахването на изключенията от правилата; – условията за хуманно отношение към животните ще бъдат подобрени, като се отстранят изключенията. Заключението от оценката на въздействието е, че предпочитаният вариант е този, обусловен от принципа, заедно с включването на подобренията, предложени в подобреното статукво и с някои подварианти. Особено внимание бе обърнато на опростяването по време на целия процес. Предпочетеният вариант ще: – разясни разпоредбите относно обхвата, правилата за производство, етикетирането и контрола, – отстрани неефективните разпоредби, – граничи възможността държавите членки да предоставят изключения от правилата, – опрости режима за внос, – опрости изискванията за малките земеделски стопани, по-специално с въвеждането на груповото сертифициране. По отношение на административните разноски, настоящото предложение ще доведе до премахването на 37 от 135 съществуващи информационни задължения, наложени на биологичните оператори и администрациите. 3. ПРАВНИ ЕЛЕМЕНТИ НА ПРЕДЛОЖЕНИЕТО 3.1. Обобщение на предлаганите мерки Биологичното производство трябва да продължи да се придържа към набор от принципи, които реално отразяват очакванията на потребителите. В приложението към предложения регламент са обединени специалните правила за производство, като по този начин се решава въпросът с четливостта. Правилата за производство са по-строги и са хармонизирани чрез премахване на изключения, освен в случаите, когато са необходими временни мерки, за да се даде възможност биологичното производство да бъде продължено или подновено в случаите на бедствия. Биологичните земеделски стопанства трябва да се управляват изцяло в съответствие с приложимите за биологичното производство изисквания и вече по принцип не е възможно признаването със задна дата на периода на преход към биологично производство. Съставките от земеделски произход, използвани в състава на преработените продукти, трябва да бъдат преди всичко биологични. С изключение на микропредприятията, от биологичните оператори, различни от земеделски стопани или оператори, произвеждащи морски водорасли или аквакултурни животни, се изисква да разработят система за измерване на екологичния аспект на тяхната работа. Системата за контрол е подобрена чрез интегриране на всички свързани с контрола разпоредби в единен законодателен текст в рамките на предложението на Комисията за регламент относно официалния контрол и другите официални дейности в областта на храните и фуражите. Следователно в бъдеще няма да е необходимо операторите, компетентните органи, контролните и надзорните органи да разчитат на два различни законодателни текста за разпоредбите, свързани с контрола. Увеличена е възможността за осъществяване на контрол в резултат на разясняване, опростяване и хармонизиране на правилата за производство и премахването на редица възможни изключения от тези правила. Предложението отменя предвидената в Регламент (ЕО) № 834/2007 възможност да се освобождават определен вид търговци на дребно, което е довело до различни тълкувания и практики в държавите членки и е направило по-усложнена системата за управление, надзор и контрол. Основаният на риск подход към официалния контрол се засилва чрез отмяна на предвиденото в Регламент (ЕО) № 834/2007 изискване за задължителна годишна проверка на съответствието на всички оператори. Това ще позволи адаптиране на периодичността на контрола чрез делегирани актове, които да се приемат в съответствие с Регламент (ЕС) № ХХ/ХХХХ (регламента относно официалния контрол), така че операторите с нискорисков профил да бъдат физически инспектирани по-малко от веднъж годишно и/или да са обект на по-малък брой годишни физически инспекции, докато оператори с по-рисков профил ще подлежат на засилен контрол. От това следва, че ще има по-справедливо разпределение на упражнявания върху операторите контрол, което ще намали тежестта върху тези с доказан опит в спазването на правилата, и по-ефективно и по-ефикасно използване на ресурсите от компетентните органи, контролните и надзорните органи. Въведени са конкретни разпореди с цел да се повиши прозрачността във връзка с таксите, които могат да се събират за контрол, и са засилени разпоредбите, свързани с публичното оповестяване на операторите, заедно с информация за техния статус по отношение на сертифицирането. Въведена е система за групово сертифициране за малки земеделски стопани в Съюза с оглед на намаляване на разходите за контрол и сертифициране и свързаната административна тежест, укрепване на местните мрежи, които допринасят за по-добри пазарни ниши и осигуряване на условия на равнопоставеност с операторите в трети държави. Въведени са конкретни разпоредби за целите на засилено проследяване и предотвратяване на некоректно поведение: операторите не могат да бъдат контролирани от различни контролни или надзорни органи за същата група продукти на различните етапи на веригата на биологично производство. Въведени са също така конкретни разпоредби, които да хармонизират действията, които трябва да се предприемат при установяване на неразрешени продукти или вещества. В този смисъл може да има случаи, при които земеделските стопани са възпрепятствани от това да предлагат на пазара своите продукти като биологични поради неумишленото наличие на неразрешени продукти или вещества. Възможно е държавите членки да бъдат оправомощени да отпуснат национални плащания за компенсиране на понесените в тези случаи загуби. Освен това държавите членки могат да използват инструментите по общата селскостопанска политика, за да покрият изцяло или отчасти тези загуби. И не на последно място, в предложението се определят действията, които трябва да се предприемат в рамките на Съюза относно същите широки категории на неизпълнение, за да се осигури равнопоставеност при третирането на операторите, правилното функциониране на вътрешния пазар и запазването на доверието на потребителите, като същевременно не се възпрепятства определянето на санкции в рамките на правомощията на държавите членки. Търговският режим е адаптиран, за да се подобри осигуряването на равни възможности за биологичните оператори от Европейския съюз и в трети държави, както и да се гарантира по-добре доверието на потребителите. Запазва се възможността за споразумения за равностойност с трети държави, докато системата на едностранна равностойност е преустановена. Предложено е признаването на контролните органи да бъде постепенно изместено от режим на съответствие. 3.2. Правно основание Договор за функционирането на Европейския съюз, член 42, първа алинея и член 43, параграф 2 от него. 3.3. Принципи на субсидиарност и на пропорционалност В предложението се преразглежда съществуващата схема за качество, определена в ОСП. Производството и търговията със земеделски продукти и храни на пазара на Европейския съюз и за гарантиране, че вътрешния пазар на биологични продукти функционира правилно, са въпроси от правомощията на Съюза, споделени с държавите членки. Като част от цялостната ОСП за осигуряване на плавно развитие на единния пазар, една обща за Съюза схема по отношение на биологичните продукти е по-ефективна отколкото 28 различни схеми. Освен това тя позволява по-силна и по-последователна търговска политика по отношение на световните търговски партньори, предимно чрез увеличаване на правомощията на Съюза за водене на преговори. Предложението води до допълнително хармонизиране в следните области: – Съществуващата понастоящем възможност, която е предоставена на държавите членки, да приемат изключения от правилата, което води до нелоялна конкуренция сред операторите, опасност от загуба на доверието на потребителите, усложняване на законодателството и на търговските въпроси (трудности за прилагане на съответствието), е намалена. – Фактът, че реакцията по отношение на един и същи вид неспазване на законодателството в областта на биологичното производство на ЕС е различна в зависимост от държавата членка, е проблем, водещ до нелоялна конкуренция и неефективно функциониране на единния пазар. 3.4. Избор на инструменти Предложеният инструмент е регламент, тъй като съществуващите разпоредби са доказали, че предоставят подходяща уредба за държавите членки; друг вид мярка би бил целесъобразен. С директива биха били предоставени по-гъвкави правила, които могат да доведат до нелоялна конкуренция сред операторите и до объркване и заблуда на потребителите. Регламентът осигурява последователен подход, към който да се придържат държавите членки, и намалява административната тежест, тъй като от операторите се изисква да спазват единния набор от правила. Актовете с незадължителен характер, като насоките, се считат за недостатъчни за преодоляване на различията в тълкуването и прилагането на правилата и с оглед на международния контекст. 4. ОТРАЖЕНИЕ ВЪРХУ БЮДЖЕТА В предложението се разпределя бюджет за мерки за техническа помощ. Подробности относно финансовите последици са изложени в законодателната финансова обосновка. 5. НЕЗАДЪЛЖИТЕЛНИ ЕЛЕМЕНТИ: ОПРОСТЯВАНЕ Предложението предвижда опростявания, разяснения и запълване на определени празнини в законодателството. То включва отстраняването на 37 от 135-те съществуващи задължения в законодателството относно биологичното земеделие. Предложението включва съществено намаляване на административната тежест. Делегираните актове, произтичащи от предложението, ще бъдат изготвени в съответствие със същите принципи. По отношение на правилата за производство предложението поражда значително опростяване за операторите и националните администрации чрез ограничаване на възможността държавите членки да предоставят изключения. Премахнати са няколко неефективни разпоредби, предимно такива, ней-вече чрез укрепването на основания на риска подход по отношение на контрола. С оглед на вноса режимът на съответствие за контролните органи ще бъде по-лесен за управление за производители, контролни органи и за Комисията. Груповото сертифициране означава значително опростяване за малките земеделски стопани, като осигурява по-пропорционални изисквания за контрол и водене на документация. Предложението има за цел да направи законодателството по-лесно за употреба. По-специално, макар в текста на регламента да се запазват общите правила за производство, специалните правила за биологично производство са събрани в приложението към регламента. 6. ПРИВЕЖДАНЕ В СЪОТВЕТСТВИЕ През 2010 г. Комисията прие документ COM (2010)759 относно привеждане в съответствие с Договора от Лисабон на Регламент (ЕО) № 834/2007 на Съвета. Проведените през 2011 г. и 2012 г. подробни обсъждания в рамките на тристранните разговори на практика доведоха до застой по предложението за привеждане в съответствие. Настоящото предложение включва необходимите елементи на предложението за привеждане в съответствие, включително структура на законовите разпоредби в основния акт, делегираните актове и актовете за изпълнение. Поради това документът COM (2010) 759 ще бъде оттеглен като неактуален. 2014/0100 (COD) Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА относно биологичното производство и етикетирането на биологични продукти, за изменение на Регламент (ЕС) № XXX/XXX на Европейския парламент и на Съвета [регламент относно официалния контрол] и за отмяна на Регламент (ЕО) № 834/2007 на Съвета ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ , като взеха предвид Договора за функционирането на Европейския съюз, и по-специално член 42, първа алинея и член 43, параграф 2 от него, като взеха предвид предложението на Европейската комисия, след предаване на проекта на законодателния акт на националните парламенти, като взеха предвид становището на Европейския икономически и социален комитет[9], като взеха предвид становището на Комитета на регионите[10], в съответствие с обикновената законодателна процедура, като има предвид, че: (1) Биологичното производство е съвкупна система за управление на земеделието и производство на храни, в която се съчетават най-добри практики по отношение опазване на околната среда, висока степен на биологично разнообразие, опазване на природните ресурси, прилагане на високи стандарти за хуманно отношение към животните и стандарти за производство, съобразени с търсенето от все по-голям брой потребители на продукти, произведени чрез използване на естествени вещества и процеси. По този начин биологичното производство изпълнява двойна обществена роля, като, от една страна, обезпечава един специфичен пазар, отговарящ на търсенето на потребителите на биологични продукти, а, от друга страна, доставя обществени блага, допринасящи за опазване на околната среда и хуманното отношение към животните, както и за развитие на селските райони. (2) Спазването на високи стандарти в областта на здравето, околната среда и хуманното отношение към животните при производството на биологични продукти е съществено за постигането на високото качество на тези продукти. Както се подчертава в съобщението на Комисията до Европейския парламент и до Съвета, Европейския икономически и социален комитет и Комитета на регионите относно политиката за качество на селскостопанските продукти[11], биологичното производство представлява част от схемите на Съюза за качество на селскостопанските продукти, заедно с географските указания, храните с традиционно специфичен характер и продукти от най-отдалечените райони на Съюза съгласно предвиденото в Регламент (EС) № 1151/2012 на Европейския парламент и на Съвета[12] и съответно Регламент (ЕС) № 228/2013 на Европейския парламент и на Съвета[13]. В този смисъл в рамките на Общата селскостопанска политика („ОСП“) биологичното производство има същите цели, които са присъщи на всички схеми на Съюза за качество на селскостопанските продукти. (3) По-специално целите на политиката в областта на биологичното производство са част от целите на ОСП, като гарантират, че земеделските стопани получават справедлива компенсация за спазване на правилата за биологично производство. Освен това растящото търсене от потребителите на биологични продукти създава условия за по-нататъшно развитие и разрастване на пазара на тези продукти и по този начин за увеличаване на броя на земеделските стопани, които заети с биологично производство. (4) Освен това биологичното производство е система, която допринася за интегрирането на изискванията за опазване на околната среда в ОСП и насърчава устойчивото земеделско производство. Поради това в рамките на ОСП, последно съгласно Регламент (ЕС) № 1307/2013 на Европейския парламент и на Съвета[14], са въведени мерки за финансово подпомагане на биологичното производство и по-специално те са засилени при неотдавнашната реформа на нормативната уредба на политиката за развитие на селските райони, установена с Регламент (ЕС) № 1305/2013 на Европейския парламент и на Съвета[15]. (5) Биологичното производство допринася за постигането на целите по политиката на Съюза за опазване на околната среда, и по-специално целите по стратегията за биологичното разнообразие до 2020 г.[16], съобщението за екологосъобразната инфраструктура[17], тематичната стратегия за опазване на почвите[18] и законодателството в областта на околната среда като директивите за опазването на птиците[19] и на местообитанията[20], директивата за нитратите[21], директивата за рамката за политика за водите[22], директивата относно националните тавани за емисии[23] и директивата за устойчивата употреба на пестицидите[24]. (6) С оглед на целите на политиката на Съюза за биологично производство нормативната уредба, създадена за привеждане в действие на тази политика, следва да бъде насочена към осигуряване на лоялна конкуренция и правилно функциониране на вътрешния пазар на биологични продукти, както и запазване и оправдаване доверието на потребителите по отношение на продуктите, обозначени като биологични. Освен това тя трябва да цели осигуряването на условия, при които политиката да може да се развива успоредно с развитието на производството и пазара. (7) Приоритетите по политиката в стратегията „Европа 2020“, както е посочено в съобщението на Комисията, озаглавено „Европа 2020: Стратегия за интелигентен, устойчив и приобщаващ растеж“[25], включват целта за изграждане на конкурентна икономика, основаваща се на знания и иновациите, стимулиране на икономика с високи равнища на заетост, която да доведе до социално и териториално сближаване, както и подкрепа на прехода към по-екологична и нисковъглеродна икономика. Следователно политиката за биологичното производство следва да осигурява на операторите правилните инструменти за по-добро идентифициране и представяне на техните продукти, като същевременно ги защитава от некоректни практики. (8) Предвид динамичното развитие на сектора на биологичното производство, в Регламент (ЕО) № 834/2007 на Съвета[26] се посочва необходимостта от бъдещ преглед на правилата на Съюза в областта на биологичното производство, като се взема предвид натрупаният при прилагането на тези правила опит. Резултатите от проведения от Комисията преглед показват, че нормативната уредба на Съюза за биологичното производство следва да бъде подобрена, за да се предвидят правила, които отговарят на високите очаквания на потребителите и които гарантират достатъчна яснота за тези, за които са предназначени. Следователно Регламент (ЕО) № 834/2007 следва да бъде отменен и заменен с нов регламент. (9) Натрупаният при прилагането на Регламент (ЕО) № 834/2007 опит показва необходимостта да се изясни по отношение на кои продукти се прилага настоящият регламент. На първо място, той следва да обхваща земеделски продукти, посочени в приложение I към Договора за функционирането на Европейския съюз („Договора“). Освен това той следва да обхваща преработени земеделски продукти, които се използват за храна или фураж, тъй като пускането на такива продукти на пазара като биологични осигурява основен пазар за земеделските продукти и гарантира по-добро познаване от страна на потребителите на биологичния характер на земеделските продукти, от които се добиват. По същия начин настоящият регламент следва да обхваща определени други продукти, които са свързани със земеделски продукти по подобен начин както преработени земеделски продукти, тъй като те или представляват важен пазар за земеделските продукти, или са неразделна част от процеса на производство. И накрая, в обхвата на настоящия регламент следва да бъде включена и морската сол, тъй като тя се произвежда чрез прилагане на естествени техники за производство и нейното производство допринася за развитието на селските райони — следователно е сред целите на настоящия регламент. С оглед на яснотата останалите продукти, които не са посочени в приложение I към Договора, следва да бъдат посочени в приложение към настоящия регламент. (10) С цел допълнение или изменение на определени несъществени елементи от настоящия регламент на Комисията следва да бъде делегирано правомощието да приема актове в съответствие с член 290 от Договора. От особена важност е по време на подготвителната си работа Комисията да проведе подходящи консултации, включително на експертно равнище. При подготовката и изготвянето на делегираните актове Комисията следва да осигури едновременното и своевременно предаване на съответните документи по подходящ начин на Европейския парламент и на Съвета. (11) С цел да се вземат предвид нови методи на производство или материали или международни ангажименти на Комисията следва да бъде делегирано правомощието да приема някои актове във връзка с изменението на списъка на други продукти, попадащи в обхвата на настоящия регламент. Единствено продукти, които са тясно свързани със земеделските продукти, следва да отговарят на условията за включване в този списък. (12) Поради местния характер на заведенията за обществено хранене, приетите от държавите членки мерки и частните схеми в тази област се считат за достатъчни, за да се гарантира функционирането на единния пазар. Следователно храни, приготвени в помещенията на заведения за обществено хранене, не следва да бъдат предмет на настоящия регламент. По същия начин продукти от риболов и лов на диви животни не следва да попадат в обхвата на настоящия регламент, тъй като производственият процес не може да бъде изцяло контролиран. (13) Научноизследователски проекти показаха, че доверието на потребителите е от решаващо значение на пазара за биологични храни. В дългосрочен план правила, които не са надеждни, могат да застрашат общественото доверие и да доведат до неефективност на пазара. Поради това устойчивото развитие на биологичното производство в Съюза следва да се основава на стабилни правила за производство, които са хармонизирани на равнището на Съюза. Освен това тези правила за производство следва да отговарят на очакванията на операторите и потребителите по отношение на качеството на биологичните продукти и съблюдаването на принципите и правилата, определени в настоящия регламент. (14) Настоящият регламент следва да се прилага, без да се засягат разпоредбите на свързаното законодателство, като например тези в областта на безопасността на хранителната верига, здравеопазването на животните и хуманното отношение към тях, здравето на растенията, растителния репродуктивен материал, етикетирането и околната среда. По-специално, що се отнася до разрешаването на продукти и вещества, които могат да бъдат използвани за производството на биологични продукти, важно е да се подчертае, че такива продукти и вещества се разрешават първо на равнището на Съюза. В резултат на това настоящият регламент следва да се прилага, без да се засягат други специални разпоредби на Съюза, свързани с разрешаването и пускането на пазара на тези продукти и вещества. (15) По принцип общите правила за производство по настоящия регламент следва да включват забрана за използване на йонизиращо лъчение и генетично модифицирани организми (ГМО), както и продукти получени от или чрез ГМО. Тъй като потребителите са все по-загрижени за въздействието на хранително-вкусовата промишленост и на транспорта върху околната среда, от биологичните оператори, различни от земеделски стопани и оператори, произвеждащи морски водорасли или аквакултурни животни, следва да се изисква да управляват екологичните аспекти на работата си в съответствие с хармонизирана система. С цел свеждане до минимум на тежестта на нормативната уредба за микропредприятията, както е определено в Препоръка 2003/361/ЕО на Комисията[27], които са заети с биологично производство, е целесъобразно да бъдат изключени от това изискване. С цел да се гарантира правилното прилагане на общите правила за производство, на Комисията следва да се делегира правомощието да приема някои актове по отношение на установяването на критерии, на които да отговаря системата за управление на околната среда. (16) В земеделски стопанства, които включват единици, които не се управляват съгласно правилата за биологично производство, рискът от неспазване на тези правила се счита за по-висок. Поради това след достатъчно дълъг преходен период към биологично производство всички земеделски стопанства в Съюза, които имат за цел да станат биологични, следва да се управляват напълно в съответствие с изискванията, приложими за биологичното производство. Стопанствата за биологично земеделие във всички държави членки следва да минат през един и същ преходен период към биологично производство, независимо от това дали преди това са спазвали агроекологичните мерки, подкрепяни от фондовете на Съюза. Не е необходим обаче преходен период за земя под угар. За да се гарантира качеството, проследимостта и съответствието с настоящия регламент, както и адаптиране към техническото развитие, на Комисията следва да бъде делегирано правомощието да приема някои актове във връзка с определянето на правила за допълнение на общите правила за преход към биологично производство или за допълнение и изменение на специалните правила за преход към биологично производство. (17) Следва да се изготвят специални правила за производство по отношение на растениевъдството, животновъдството и производството на аквакултури, включващи също така правила за събирането на диворастящи растения и морски водорасли, както и по отношение на производството на преработени храни и фуражи, включително вино и дрожди, за да се гарантира хармонизация и спазване на целите и принципите на биологичното производство. (18) Тъй като биологичното растениевъдство се основава на хранене на растенията основно чрез почвената екосистема, хидропонното производство не следва да бъде разрешавано. Освен това биологичното растениевъдство следва да включва използването на техники за производство, които предотвратяват или свеждат до минимум всичко, което води до замърсяване на околната среда. (19) По отношение на управлението на почвите и торенето следва да бъдат определени условия за използването на позволените в биологичното растениевъдство практики за култивиране, както и за използване на торове и подобрители на почвата. (20) Употребата на пестициди следва да бъде значително ограничена. Следва да се отдаде предпочитание на прилагането на мерки, които предотвратяват нанасянето на щети от вредители и плевели, чрез техники, които не включват използването на продукти за растителна защита, като например сеитбооборот. Наличието на вредители и плевели следва да бъдат наблюдавано, за да се прецени дали дадена намеса да е икономически и екологично обоснована. Използването на определени продукти за растителна защита следва да бъде разрешено, ако такива техники не предоставят достатъчна защита и само ако тези продукти за растителна защита са разрешени в съответствие с Регламент (ЕО) № 1107/2009 на Европейския парламент и на Съвета[28], след като са оценени като съвместими с целите и принципите на биологичното производство, включително със съответните условия за употреба, а впоследствие — и разрешени в съответствие с настоящия регламент. (21) За да се гарантира качеството, проследимостта и съответствието с настоящия регламент, както и адаптиране към техническото развитие, на Комисията следва да бъде делегирано правомощието да приема някои актове във връзка с определянето на правила за изменение или допълнение на специалните правила относно растениевъдството, свързани с практиките за култивиране, управлението на почвите и торенето, здравето на растенията и борба с вредители и плевели, управлението на производството на гъби и други определени растения и системи за растениевъдство, произхода на производство на растителния репродуктивен материал и на събирането на диворастящи растения. (22) Тъй като животновъдството естествено включва управлението на земеделски площи, когато за подхранването на растителните култури се използва оборски тор, отглеждането на животни без използване на земя следва да бъде забранено. При избора на породи следва да се взема предвид тяхната способност да се адаптират към местните условия, тяхната жизнеспособност и устойчивостта им на заболявания и следва да се насърчава голямото биологично разнообразие. (23) Биологичното животновъдство и условията в съоръженията за извършването на аквакултура, включително, когато е целесъобразно, водната среда следва да задоволяват поведенческите нужди на животните. Следва да се установят специални условия за помещения и животновъдни практики по отношение на някои животни, включително пчели. Тези условия и практики следва да гарантират високо равнище на хуманно отношение към животните, което в определени аспекти следва да надвиши стандартите на Съюза за хуманно отношение към животните, които се прилагат най-общо в животновъдството. В повечето случаи животните следва да имат постоянен достъп до открити пространства за паша, като тези райони за свободно движение следва основно да бъдат организирани на принципа на подходяща система за ротация на откритите пространства. (24) За да се избегне екологичното замърсяване на природните ресурси като почви и води от хранителни вещества, следва да се установи горна граница за използването на оборски тор на хектар и за броя на отглежданите животни на хектар. Тази граница следва да е свързана с азотното съдържание на оборския тор. (25) Следва да се забранят осакатявания, водещи до стрес, увреждания, болест или страдания у животните. (26) Животните следва да бъдат хранени с фураж, произведен в съответствие с правилата за биологично производство, за предпочитане от собственото стопанство, като се вземат предвид физиологичните им нужди. Освен това, за да се осигури задоволяването на основните хранителни нужди на животните, може да има необходимост да бъдат използвани някои минерали, микроелементи и витамини, при добре определени условия. (27) Управлението на здравето на животните следва да се основава предимно върху принципа за профилактика на болестите. Освен това следва да се прилагат специални мерки за почистване и дезинфекция. Превантивната употреба на синтезирани по химически път алопатични медицински продукти не следва да се разрешава в биологичното производство, освен в случай на заболяване или нараняване на животно, което се нуждае от незабавно лечение, и се ограничава до минимума, необходим за възстановяването на доброто състояние на животното. В такива случаи, за да се гарантира неизменната същност на биологичното производство за потребителите, следва да съществува възможност за предприемане на ограничителни мерки, като например двукратно увеличаване на официалния карентен срок след употребата на такива медицински продукти, както е посочено в съответното законодателство на Съюза. По отношение на пчеларството е необходимо да се определят специални правила за профилактика на болестите и ветеринарно лечение. (28) За да се гарантира качеството, проследимостта и съответствието с настоящия регламент, както и адаптиране към техническото развитие на Комисията следва да бъде делегирано правомощието да приема някои актове във връзка с определянето на правила за изменение или допълнение на специалните правила относно животновъдството, свързани с произхода на животните, помещенията за отглеждане на животните, включително минимална площ за закритите помещения и площите на открито и максимален брой на животни на хектар, животновъдни практики, развъждане, фураж и хранене, както и профилактика на болестите и ветеринарно лечение. (29) В настоящия регламент за взети предвид целите на новата обща политика в областта на рибарството по отношение на аквакултурите, която има особено важно значение за осигуряване на устойчива дългосрочна продоволствена сигурност, както и растеж и заетост, като в същото време се намалява натискът върху свободно обитаващи рибни запаси предвид нарастващото търсене на морски храни в световен мащаб. В съобщението от 2013 г. от Комисията до Съвета и Европейския парламент „Стратегически насоки за устойчивото развитие на сектора на аквакултурите на ЕС“[29] се подчертават основните предизвикателства, пред които е изправена аквакултурата в Европа и нейният потенциал за растеж. В него биологичната аквакултура се определя като особено обещаващ сектор и се подчертават конкурентните предимства на биологичното сертифициране. (30) Биологичната аквакултура е сравнително нова област на биологичното производство в сравнение с биологичното земеделие, където има дългогодишен опит на равнището на стопанствата. Като се има предвид растящият интерес на потребителите към продуктите на биологичната аквакултура, може да се очаква, че преходът на единиците, заети с аквакултура, към биологично производство ще продължи да нараства. Това води до по-голям опит, техническо познание и развитие с усъвършенстване на биологичната аквакултура, които следва да бъдат отразени в правилата за производство. (31) За да се гарантира еднакво разбиране, да се избегнат неясноти и да се гарантира единното прилагане на правилата за биологична аквакултура на аквакултурни животни и растения, тези правила за производство следва да се придружават от конкретни определения, свързани с аквакултурата. (32) За да се гарантира качеството, проследимостта и съответствието с настоящия регламент, както и адаптиране към техническото развитие, на Комисията следва да бъде делегирано правомощието да приема някои актове във връзка с определянето на правила за изменение или допълнение на специалните правила за производство на морски водорасли, свързани с пригодността на водната среда и плана за устойчиво управление, добива на диворастящи морски водорасли, отглеждането на морски водорасли, мерките срещу обрастване и почистване на оборудването и съоръженията за производство, както и по отношение на установяването на правила, допълващи специалните правила за производство на аквакултурни животни, свързани с пригодността на водната среда и плана за устойчиво управление, произхода на аквакултурните животни, съоръженията за отглеждане на аквакултури, включително водните садкови системи, производствени системи и максимална посадка, развъждане, управление на аквакултурни животни, фуражи и хранене и профилактика на болестите и ветеринарно лечение. (33) Операторите, произвеждащи биологични храни или фуражи, следва да се придържат към подходящи процедури, основани на систематично идентифициране на критичните етапи от процедурата по преработка с цел да се гарантира, че преработените продукти са съвместими с правилата за биологично производство. Преработените биологични продукти следва да се произвеждат с използване на методи на преработка, които гарантират, че биологичната същност и съществените качества на продукта се запазват на всички етапи от биологичното производство. (34) Следва да се определят разпоредбите, отнасящи се до състава на преработените биологични храни. По-специално такива храни следва да се произвеждат главно от съставки от земеделски произход, които са биологични, с ограничена възможност да се използват някои небиологични съставки от земеделски произход, определени в настоящия регламент. Освен това в производството на преработени биологични храни следва да бъдат използвани само определени вещества, разрешени съгласно настоящия регламент. (35) Преработените храни следва да се етикетират като биологични само когато всички или почти всички съставки от земеделски произход са биологични. Същевременно трябва да се предвидят специални разпоредби относно етикетирането на преработени храни, съдържащи съставки от земеделски произход, които не могат да бъдат получени по биологичен начин, както е при дивеча и рибата. Освен това с цел информиране на потребителите, прозрачност на пазара и стимулиране на използването на биологични съставки следва да се предвиди възможност за позоваване на биологични продукти в списъка на съставките при известни условия. (36) Следва да се определят разпоредбите относно състава на преработените биологични фуражи и използването на определени вещества и техники при производството на такива фуражи. (37) За да се гарантира качеството, проследимостта и съответствието с настоящия регламент, както и адаптиране към техническото развитие, на Комисията следва да бъде делегирано правомощието да приема някои актове във връзка с определянето на правила за изменение или допълнение на специалните правила за производство на преработени храни и фуражи по отношение на процедурите, които да се следват, превантивните мерки, които трябва да бъдат взети, състава на преработените храни и фуражи, мерките за почистване, пускането на пазара на преработени продукти, включително тяхното етикетиране и идентификация, разделяне на биологични продукти, съставки от земеделски произход и фуражни суровини от небиологични продукти, съставки от земеделски произход и фуражни суровини, списък на небиологичните съставки от земеделски произход, които могат да бъдат използвани по изключение за производството на преработени биологични продукти, изчисляване на процентното съдържание на съставките от земеделски произход, както и техниките, използвани при преработката на храни или фуражи. (38) Биологичното вино следва да се произвежда изцяло от биологични суровини и следва да могат да се добавят единствено определени вещества, разрешени в съответствие с настоящия регламент. При производството на биологични вина следва да бъдат забранени определени енологични практики, процеси и обработки. Други практики, процеси и обработки следва да бъдат разрешени при ясно формулирани условия. (39) За да се гарантира качеството, проследимостта и съответствието с настоящия регламент, както и адаптиране към техническото развитие, на Комисията следва да бъде делегирано правомощието да приема някои актове във връзка с определянето на правила за изменение или допълнение на специалните правила за производство на вино във връзка с енологични практики и ограничения. (40) Първоначално съгласно Регламент (ЕО) № 834/2007 дрождите не се смятаха за съставка от земеделски произход и следователно не можеха да бъдат част от земеделския състав на биологичните продукти. С Регламент (ЕО) 889/2008 на Комисията[30] обаче, считано от 31 декември 2013 г., се въвежда задължително изчисляване на дрождите и продуктите от дрожди като съставки от земеделски произход за целите на биологичното производство, като на сектора се предостави достатъчно време, за да се адаптира към това правило. Съответно за производството на биологични дрожди следва да се използват само субстрати, произведени по биологичен начин, и при тяхното производство, смесите и формулациите следва да се използват единствено определени вещества. Освен това в биологичните храни и фуражи не трябва да присъстват едновременно биологични и небиологични дрожди. (41) За да се гарантира качеството, проследимостта и съответствието с настоящия регламент, както и адаптиране към техническото развитие, на Комисията следва да бъде делегирано правомощието да приема някои актове във връзка с определянето на правила за изменение или допълнение на специалните правила за производство на биологични дрожди във връзка с преработката и веществата, използвани при производството им. (42) С цел да се вземе предвид възможна бъдеща необходимост от изготвяне на специални правила за производство на продукти, чието производство не попада в обхвата на нито една от категориите на специалните правила за производство, определени в настоящия регламент, както и за да се гарантира качеството, проследимостта и съответствието с настоящия регламент, както и адаптиране към техническото развитие, на Комисията следва да бъде делегирано правомощието да приема някои актове във връзка с определянето на специални правила за производство на такива продукти, включително изменения или допълнения към тях. (43) Регламент (ЕО) № 834/2007 предвижда различни изключения от правилата за биологично производство. Натрупаният от прилагането на настоящия регламент опит показва, че такива изключения имат отрицателно въздействие върху биологичното производство. По-специално е било установено, че самото съществуване на такива изключения затруднява производството на суровини в биологична форма и не е гарантирано високото равнище на хуманно отношение към животните, свързано с биологичното производство. Освен това управлението и контролът на изключенията водят до значителна административна тежест както за администрациите, така и за операторите на национално равнище. И не на последно място, съществуването на изключения създава условия за нарушаване на конкуренцията и заплашва да подкопае доверието на потребителите. Поради това възможността да се разреши съществуването на изключения от правилата за биологично производство следва да бъде допълнително ограничена до случаите на бедствия. (44) За да се позволи биологичното производство да бъде продължено или подновено в случаите на бедствия, на Комисията следва да бъде делегирано правомощието да приема някои актове във връзка с определянето на критериите за квалифициране на случаи на бедствия и за определяне на специални правила за справяне с такива случаи, както и за необходимите изисквания за наблюдение и докладване. (45) При определени условия биологичните и небиологичните продукти могат да се събират и транспортират едновременно. С цел надлежното отделяне на биологични от небиологични продукти по време на операции и избягване на всякакъв контакт следва да се установят специални разпоредби. (46) За да се гарантира неизменната същност на биологичното производство и адаптиране към техническото развитие, на Комисията следва да бъде делегирано правомощието да приема някои актове във връзка с определянето на правила за изменение или допълнение на специалните правила за събиране, пакетиране, транспортиране и съхранение на биологични продукти. (47) Използването в биологичното производство на продукти и вещества като продукти за растителна защита, торове, подобрители на почвата, хранителни вещества, компоненти, използвани при храненето на животни, добавки в храните и фуражни добавки, спомагателни вещества и продукти за почистване и дезинфекция следва да бъде ограничено до минимум и да бъде в съответствие със специалните условия, определени в настоящия регламент. Този подход следва да се възприеме и по отношение на използването на продукти и вещества като хранителни добавки и спомагателни вещества в производството на преработени биологични храни. Поради това следва да се предвидят разпоредби за определяне на евентуалното използване на такива продукти и вещества в биологичното производство като цяло и по-конкретно в производството на преработени биологични храни, при условие че са спазени принципите, установени в настоящия регламент, и определени критерии. (48) За да се гарантира качеството, проследимостта и съответствието с настоящия регламент по отношение на биологичното производство като цяло и по-специално производството на преработени биологични храни, както и адаптиране към техническото развитие, на Комисията следва да бъде делегирано правомощието да приема някои актове, за да предвиди допълнителни критерии за разрешение или оттегляне на разрешение за продукти и вещества за използване в биологичното производство като цяло и по-специално в производството на преработени биологични храни, както и други изисквания за използването на такива разрешени продукти и вещества. (49) При липса на специални правила на Съюза относно мерките, които трябва да се предприемат, когато неразрешени вещества или продукти присъстват в биологични продукти, в Съюза са разработени и се прилагат различни подходи. Тази ситуация поражда несигурност за операторите, контролните и надзорните органи. Това може да доведе също така до различно третиране на операторите в Съюза и има отражение върху доверието на потребителите в биологичните продукти. Поради това е целесъобразно да се определят ясни и единни разпоредби за забрана на пускането на пазара като биологични тези продукти, в които присъстват неразрешени продукти или вещества над определени граници. Тези граници следва да се установят, като се вземат под внимание по-специално на Директива 2006/125/ЕО на Комисията[31] относно преработени храни на зърнена основа и детски храни за кърмачета и малки деца. (50) С цел да се гарантира на ефективността, ефикасността и прозрачността на биологичното производство и на системата за етикетиране, на Комисията следва да се делегира правомощието да приема някои актове по отношение на специалните критерии и условия за установяване и прилагане на границите на наличие на неразрешени продукти и вещества, над които продуктите няма да бъдат предлагани на пазара като биологични и по отношение на установяването на тези граници и тяхното адаптиране предвид техническото развитие. (51) Биологичното производство се основава на общия принцип на ограничаване на използването на външни ресурси. От земеделските стопани се изисква да предприемат мерки за предотвратяване на риска от замърсяване с неразрешени продукти или вещества. Въпреки тези мерки може да има случаи, при които земеделските стопани са възпрепятствани от това да предлагат на пазара своите продукти като биологични поради неумишленото наличие на неразрешени продукти или вещества. Поради това е целесъобразно да се предвиди възможността в съответствие с член 42 от Договора държавите членки да бъдат оправомощени от Комисията да отпуснат национални плащания за компенсиране на понесените в тези случаи загуби. Държавите членки могат да използват инструментите по общата селскостопанска политика, за да покрият изцяло или отчасти тези загуби. (52) Етикетирането на земеделски продукти и храни следва да бъде предмет на общите правила, предвидени в Регламент (ЕС) № 1169/2011 на Европейския парламент и на Съвета[32], и по-специално на разпоредбите, насочени към предпазване от етикетиране, което може да обърка или подведе потребителите. Освен това в настоящия регламент следва да бъдат определени специални разпоредби, свързани с етикетирането на биологични продукти. Те следва да защитават както интересите на операторите да предлагат на пазара правилно идентифицирани продукти и да осъществяват дейности в условията на лоялна конкуренция, така и интересите на потребителите — да могат да направят информиран избор. (53) Поради това следва да се предотврати употребата на термините, с които се обозначават биологичните продукти, за небиологични продукти в рамките на Съюза и независимо от използвания език. Тази защита следва да се прилага също така за обичайните производни или съкратени форми на тези термини, както при самостоятелната, така и при комбинираната им употреба. (54) С оглед осигуряване на яснота за потребителите на целия пазар на Съюза използването на логото на ЕС за биологично производство следва да стане задължително за всички биологични предварително опаковани храни, произведени в рамките на Съюза. Това лого следва да може също така да се използва доброволно за неопаковани предварително биологични продукти, произведени в рамките на Съюза, или за биологични продукти, внасяни от трети държави. Образецът на логото на Европейския съюз за биологично производство следва да бъде определено в настоящия регламент. (55) За да не бъдат подведени потребителите относно биологичния характер на целия продукт обаче, се смята за целесъобразно да се ограничи използването на това лого за продукти, които съдържат само или почти само биологични съставки. Следователно не трябва да се разрешава той да се използва при етикетиране на продукти, произведени при преход към биологично производство, или преработени продукти, при които по-малко от 95 % от съставките от земеделски произход са биологични. (56) За да се избегне всяка неяснота сред потребителите по отношение на произхода на продукта от Съюза или извън Съюза, при всяко използване на логото на Европейския съюз за биологично производство потребителите следва да бъдат информирани за мястото, където са произведени земеделските суровини, от които е съставен продуктът. В този контекст следва да бъде разрешено върху етикета на продукти от биологична аквакултура да има позоваване на аквакултурата вместо на земеделието. (57) За да се осигури яснота за потребителите и за да се гарантира, че на потребителя се съобщава подходящата информация, на Комисията следва да бъде делегирано правомощието да приема някои актове за адаптиране на списъка с термините по настоящия регламент, отнасящ се до биологичното производство, както и за определяне на специалните изисквания за етикетиране и за състава, които се прилагат по отношение на фуража и неговите съставки, за определяне на допълнителни правила относно етикетирането и използването на обозначения, различни от логото на Европейския съюз за биологично производство, определено в настоящия регламент, и за изменение на логото на Европейския съюз за биологично производство и правилата, свързани с него. (58) Биологичното производство е надеждно единствено ако е съпроводено от ефективна проверка и контрол на всички етапи на производството, обработката и разпространението. Биологичното производство следва да подлежи на официален контрол или други официални дейности, извършени в съответствие с Регламент (ЕС) № (XXX/XXXX) на Европейския парламент и на Съвета[33] за проверка на съответствието с правилата за биологично производство и етикетиране на биологични продукти. (59) Следва да се определят конкретни изисквания, за да се гарантира спазването на присъщите за биологичното производство правила. По-специално следва да се предвидят разпоредби за уведомяване за дейностите на операторите и за система за сертифициране, за да се определят операторите, които спазват правилата, приложими за биологичното производство и етикетиране на биологични продукти. Тези разпоредби следва също да се прилагат и за подизпълнителите на съответните оператори. Прозрачността на системата за сертифициране следва да се гарантира, като от държавите членки се изисква да публикуват списъка на оператори, които са уведомили за своите дейности, и всички такси, които могат да бъдат събрани във връзка с контрола за съответствие с правилата за биологично производство. (60) Поединично малките земеделски стопани в Съюза се сблъскват със сравнително високи разходи за инспекция и административна тежест, свързани със сертификата за биологично производство. С оглед на намаляване на разходите за инспекция и сертифициране, както и на свързаната административна тежест, и укрепване на местните мрежи, които допринасят за по-добри пазарни ниши и осигуряване условия на равнопоставеност с операторите в трети държави, следва да се предвиди система за групово сертифициране. Поради тази причина следва да се въведе и да се даде определение за понятието „група от оператори“. (61) За да се гарантира ефективността, ефикасността и прозрачността на биологичното производство и системата за етикетиране, на Комисията следва да бъде делегирано правомощието да приема някои актове във връзка с изискванията за водене на документация от оператори или групи от оператори, изискванията за публикуване на списъка на операторите, както и изискванията и процедурите, които следва да се прилагат за публикуване на събраните във връзка с контрола за съответствие с правилата за биологично производство такси и за надзора от страна на компетентните органи за налагането на тези такси, както и критерии за определянето на групите от продуктите, по отношение на които операторите ще имат право само на един биологичен сертификат, издаден от съответния контролен или надзорен орган. (62) За да се гарантира ефективното и ефикасно функциониране на сертификата на група от оператори, на Комисията следва да бъде делегирано правомощието да приема някои актове във връзка с отговорностите на отделните членове на дадена група от оператори, състава и размера на групата, обхвата на продуктите, които следва да се произвеждат от групата от оператори, условията за участие в групата, както и определянето и функционирането на системата на групата за вътрешен контрол, включително обхвата, съдържанието и периодичността на контрола, който се осъществява. (63) Опитът с режима за внос на биологични продукти в Съюза съгласно Регламент (ЕО) № 834/2007 е показал, че е налице необходимост от преразглеждане на този режим с цел да се отговори на очакванията на потребителите внесените биологични продукти да съответстват на стандарти, които са не по-ниски от тези на Съюза, както и да се гарантира по-добре достъпа до биологичните продукти на Съюза на международния пазар. Освен това е необходимо да се осигури повече яснота относно правилата, приложими по отношение на износа на биологични продукти, по-специално чрез издаване на сертификат за износ и определяне на разпоредби за износ в трети държави, признати за целите на равностойността съгласно Регламент (ЕО) № 834/2007. (64) Разпоредите, уреждащи вноса на продукти, които са в съответствие с правилата на Съюза за производство и етикетиране и във връзка с които операторите са били подложени на контрол от контролните и надзорните органи, признати от Комисията като компетентни да извършват контрол и сертифициране в областта на биологичното производство в трети държави, следва да бъдат затвърдени и в бъдеще. По-специално следва да се определят изисквания относно органите за акредитация, които акредитират контролните органи за целите на вноса на съвместими биологични продукти в Съюза, с оглед осигуряване на равностойни условия за надзор над контролните органи от страна на Комисията. Освен това е необходимо да се предвиди възможността Комисията да контактува пряко с органите за акредитация и компетентните органи в трети държави за повишаване на ефективността на надзора съответно над контролните и надзорните органи. (65) Следва да се запази възможността биологични продукти, които не съответстват на правилата на Съюза относно биологичното производство, но които идват от трети държави, чийто биологично производство и системи за контрол са били признати за равностойни на тези на Съюза, да получават достъп до пазара на Съюза. Въпреки това признаването на равностойността на трети държави съгласно предвиденото в Регламент (ЕО) № 834/2007 следва да се осигурява единствено посредством международно споразумение между Съюза и тези трети държави, като за Съюза ще се търси реципрочно признаване на равностойността. (66) Трети държави, признати за целите на равностойността съгласно Регламент (ЕО) № 834/2007, следва да продължат да се признават като такива по силата на настоящия регламент за ограничен период от време, необходим за осигуряване на гладко преминаване към схемата за признаване посредством международно споразумение, при условие че продължават да гарантират равностойността на тяхното биологично производство и правила за контрол спрямо съответните действащи правила на Съюза, както и че отговарят на всички изисквания, свързани с надзора над тяхното признаване от страна на Комисията. Надзорът би следвало да се основава по-специално на годишните доклади, които третите държави изпращат на Комисията. (67) Опитът със схемата за контролни и надзорни органи, признати за компетентни да извършват контрол и да издават сертификати в трети държави за целите на вноса на продукти с равностойни гаранции, показва, че правилата, прилагани от тези органи, са различни и на практика е трудно да се считат за равностойни на съответните правила на Съюза. Освен това умножаването на стандартите за контролни и надзорни органи затруднява адекватния надзор от страна на Комисията. Поради това тази схема за признаване на равностойност следва да бъде премахната. На тези контролни и надзорни органи обаче ще им бъде предоставено достатъчно време, така че да могат да се подготвят за получаване на признаване за целите на вноса на продукти, съответстващи на правилата на Съюза. (68) Пускането на пазара на всеки биологичен продукт, внесен в рамките на Съюза като биологичен, съгласно която и да било от разпоредбите за внос, предвидени в настоящия регламент, следва да бъде в зависимост от наличието на информацията, необходима за гарантиране на проследяването на продукта по цялата хранителна верига. (69) За да се гарантира лоялна конкуренция между операторите, проследяването на внесените продукти, преназначени за пускане на пазара в рамките на Съюза като биологични, или прозрачността на процедурите за признаване съответно на контролните и надзорните органи в контекста на вноса на съвместими биологични продукти и с цел да се гарантира управлението на списъка на третите държави, признати за целите на равностойността съгласно Регламент (ЕО) № 834/2007, на Комисията следва да бъде делегирано правомощието да приема някои актове във връзка с документите, предназначени за митническите органи в трети държави, по-специално сертификат за износ на биологични продукти, който е в електронен формат, когато това е възможно, документите, необходими за целите на вноса, също в електронен формат, когато това е възможно, критериите за признаване или оттегляне на признаване на контролни и надзорни органи в контекста на вноса на съвместими биологични продукти, кактo и по отношение на информацията, която трябва да бъде изпратена от трети държави, признати съгласно настоящия регламент, необходима за надзора на тяхното признаване, както и упражняване на това признаване от страна на Комисията, включително проверки на място. (70) Следва да се приеме разпоредба, с която да се гарантира, че движението на биологични продукти, които са били подложени на контрол в една държава членка и които съответстват на настоящия регламент, не може да бъде ограничено в друга държава членка. За да се гарантира по-доброто функциониране на единния пазар и търговия между държавите членки, на Комисията следва да бъде делегирано правомощието да приема някои актове във връзка с определянето на правила, свързани със свободното движение на биологични продукти. (71) С цел получаване на надеждна информация, необходима за прилагането на настоящия регламент, държавите членки следва да предоставят ежегодно на Комисията необходимата информация. За по-голяма яснота и прозрачност държавите членки следва да водят актуализирани списъци на компетентните органи, надзорните и контролните органи. Списъците на контролните и надзорните органи следва да бъдат оповестени от държавите членки и да бъдат ежегодно публикувани от Комисията. (72) Необходимо е да се установят мерки за гарантиране на плавен преход към някои изменения на нормативната уредба, уреждаща вноса на биологични продукти в Съюза, съгласно въведеното с настоящия регламент. По-специално, за да се гарантира плавен преход от старата към новата нормативна уредба, на Комисията следва да бъде делегирано правомощието да приема някои актове във връзка с правилата, отнасящи се до периодите на преход към биологично производство, които започват съгласно Регламент (ЕО) № 834/2007, чрез дерогация от общото правило, че предишни периоди не могат да бъдат признавани със задна дата като част от периода на преход към биологично производство. (73) Освен това следва да се определи дата на изтичане на признаването на контролните и надзорните органи за целите на равностойността и да се определят разпоредбите за справяне със ситуацията до изтичането на тяхното признаване. Следва също така да бъдат определени разпоредби относно заявления от трети държави за целите на равностойността, които са били подадени съгласно Регламент (ЕО) № 834/2007 и които са в процес на разглеждане към момента на влизане в сила на настоящия регламент. (74) За да се гарантира управлението на списъка на контролните и надзорните органи, признати за целите на равностойността съгласно Регламент (ЕО) № 834/2007, и за улесняване на разглеждането на заявления от трети държави за признаване за целите на равностойността, които са в процес на разглеждане към датата на влизането в сила на настоящия регламент, на Комисията следва да бъде делегирано правомощието да приема някои актове във връзка с информацията, която трябва да бъде изпратена от тези контролни и надзорни органи, която е необходима за надзора на тяхното признаване и по отношение на упражняването на този надзор от страна на Комисията, както и по отношение на всички процедурни правила, необходими за проверка на заявления от трети държави, които са в процес на разглеждане. (75) За да се гарантират еднакви условия за прилагането на настоящия регламент, на Комисията следва да бъдат предоставени изпълнителни правомощия във връзка с техническите подробности за създаването на база данни, съдържаща всички сортове, за които има произведени по метода на биологичното производство семена или посадъчен материал; по отношение на разрешаването или оттегляне на разрешаването на продукти и вещества, които могат да бъдат използвани в биологичното производство като цяло и по-специално в производството на преработени биологични храни, включително процедурите, които да бъдат следвани за получаване на разрешението, както и списъците на тези продукти и вещества, и, когато е целесъобразно, тяхното описание, изисквания за състав и условия за използване; по отношение на конкретни и практически аспекти относно представянето, състава и големината на обозначенията, като се прави позоваване на кодовите номера на контролните и надзорните органи и обозначението на мястото, където са отгледани земеделските суровини, определяне на кодови номера за контролните и надзорните органи и обозначението на мястото, където са отгледани земеделските суровини; по отношение на подробностите и спецификациите относно съдържанието, формата и начина за отправяне на уведомленията от страна на операторите и групи от оператори относно тяхната дейност до компетентните органи и начина на публикуване на таксите, които трябва да бъдат събрани за извършване на контрола; по отношение на обмена на информация между групи от оператори и компетентните органи, контролните и надзорните органи и между държавите членки и Комисията; по отношение на признаване или оттегляне на признаването на контролните и надзорните органи, които са компетентни да извършват контрол в трети държави, и съставянето на списък на тези контролни и надзорни органи и правила за гарантиране на прилагането на мерки при случаи на неспазване или при съмнение за такова, засягащи неизменната същност на внесените биологични продукти; по отношение на съставянето на списък на трети държави, признати съгласно член 33, параграф 2 от Регламент (ЕО) № 834/2007, и изменението на списъка, както и правила за гарантиране на прилагането на мерки при случаи на неспазване или при съмнение за такова, засягащи неизменната същност на биологичното производство, внесени от тези държави; по отношение на системата, която следва да се използва за предаването на необходимата за прилагането и наблюдението на настоящия регламент информация, както и по отношение на съставянето на списък на контролните и надзорните органи, признати съгласно член 33, параграф 3 от Регламент (ЕО) № 834/2007, и изменението на списъка. Тези правомощия следва да се упражняват в съответствие с Регламент (ЕС) № 182/2011 на Европейския парламент и на Съвета[34]. (76) На Комисията следва да бъде предоставено правомощието да приема незабавно приложими актове за изпълнение, когато при надлежно обосновани случаи, отнасящи се до защитата срещу нелоялни практики или практики, които са несъвместими с принципите и правилата за биологично производство, защитата доверието на потребителите или защитата на лоялната конкуренция между операторите, наложителни причини за спешност, които налагат да се гарантира прилагането на мерки при случаи на неспазване или при съмнение за такова, засягат неизменната същност на внесените биологични продукти, които се контролират от признати контролни или надзорни органи. (77) За да се гарантира плавен преход между, от една страна, правилата относно биологичния произход на растителния репродуктивен материал, и относно животните за разплод, предвидени в Регламент (ЕО) № 834/2007, и изключението от правилата за производство, приети в съответствие с член 22 от посочения регламент, и — от друга страна, новите разпоредби за производството на растения и на растителни продукти, на животновъдство, както е предвидено в настоящия регламент, на Комисията следва да се делегира правомощието да приема някои актове по отношение на предоставянето на изключения, когато изключенията се считат за необходими с цел да се осигури достъп до растителния репродуктивен материал и живи животни за разплод, които могат да бъдат използвани в биологичното производство. Тъй като тези актове са временни по своя характер, те следва да се прилагат за ограничен период от време. (78) Комисията следва да разгледа положението за наличието на биологичен растителен репродуктивен материал и животни за разплод и да представи доклад по него до Европейския парламент и Съвета през 2021 г. (79) Следва да се предвиди разпоредба за изчерпването на запасите от продукти, които са били произведени в съответствие с Регламент (ЕО) № 834/2007 и са пуснати на пазара, преди настоящият регламент да започне да се прилага. (80) Преразглеждането на нормативната уредба за биологичното производство и етикетирането на биологични продукти показа, че конкретните нужди, свързани с официалния контрол и другите официални дейности, извършвани в съответствие с Регламент (ЕС) № XXX/XXX (регламент относно официалния контрол), изискват разпоредби за по-добро решаване на случаи на несъответствие. Освен това разпоредбите на Регламент (ЕС) № XXX/XXX [регламент относно официалния контрол], свързани със задачите и отговорностите на компетентните органи, одобрението и надзора на упълномощените органи, официалното сертифициране, задълженията за докладване и административната помощ, следва да бъдат адаптирани, за да отговарят на конкретните потребности на сектора на биологичното производство. Поради това Регламент (ЕС) № XXX/XXX [регламент относно официалния контрол] следва да бъде съответно изменен. (81) Доколкото целите на настоящия регламент, и по-специално в областта на лоялната конкуренция и правилното функциониране на вътрешния пазар на биологични продукти, както и спечелването на доверието на потребителите в тези продукти и в логото на Европейския съюз за биологично производство, не могат да бъдат постигнати в достатъчна степен от самите държави членки, но поради изискваното хармонизиране на правилата за биологично производство могат да бъдат по-добре постигнати на равнището на Съюза, Съюзът може да приема мерки в съответствие с принципа на субсидиарност, определен в член 5 от Договора за Европейския съюз. В съответствие с принципа на пропорционалност, уреден в същия член, настоящият регламент не надхвърля необходимото за постигането на тези цели. (82) Целесъобразно е да се предвиди дата на прилагане на настоящия регламент, с което ще се даде възможност на операторите да се приспособят към въведените нови изисквания. ПРИЕ НАСТОЯЩИЯ РЕГЛАМЕНТ: Глава I Предмет, обхват и определения Член 1 Предмет С настоящия регламент се установяват принципите на биологичното производство и се определят правилата за биологично производство и използването на обозначения, позоваващи се на него при етикетиране и рекламиране. Член 2 Приложно поле 1. Настоящият регламент се прилага за земеделските продукти, изброени в приложение I към Договора за функционирането на Европейския съюз („Договора“), и за някои други продукти, изброени в приложение I към настоящия регламент, доколкото тези земеделски продукти и останалите продукти предстои да бъдат произведени, обработени, разпространени, пуснати на пазара, внесени или изнесени като биологични продукти. Продуктите от риболов и лов на диви животни не се считат за биологични продукти. 2. Настоящият регламент се прилага за всеки оператор, участващ в дейности на всеки етап от производството, обработката и разпространението на продуктите, посочени в параграф 1. Дейности, свързани с обществено хранене, извършвани от заведения за обществено хранене съгласно определението в член 2, параграф 2, буква г) от Регламент (ЕС) № 1169/2011 на Европейския парламент и на Съвета[35], не попадат в приложното поле на настоящия регламент. Държавите членки могат да прилагат национални правила или при липса на такива — частни стандарти относно етикетирането и контрола на продукти, произхождащи от заведения за обществено хранене. 3. Настоящият регламент се прилага, без да се засягат други разпоредби на Съюза, свързани с inter alia безопасност на хранителната верига, здравеопазване на животните и хуманно отношение към тях, здраве на растенията и растителен репродуктивен материал, и по-специално Регламент (ЕС) № ХХ/ХХХХ на Европейския парламент и на Съвета[36] (относно растителния репродуктивен материал) и Регламент (ЕС) № ХХ/ХХХХ на Европейския парламент и на Съвета[37] (относно защитните мерки срещу вредителите по растенията). 4. Настоящият регламент се прилага без да се засягат други специални разпоредби на Съюза, свързани спускането на продукти на пазара, и по-специално, свързаните с Регламент (ЕС) № 1308/2013 на Европейския парламент и на Съвета[38], както и с Регламент (ЕС) № 1169/2011. 5. За да се вземе под внимание новата информация за методите на производство или за материали или международни ангажименти, Комисията се оправомощава да приема делегирани актове в съответствие с член 36 с оглед на изменението на списъка с продукти, определен в приложение I. За включване в този списък са допустими само продукти, които са тясно свързани със земеделски продукти. Член 3 Определения За целите на настоящия регламент се прилагат следните определения: (1) „биологично производство“ означава използване на методи на производство, които са в съответствие с настоящия регламент, на всички етапи на производство, обработка и разпространение; (2) „биологично“ означава получено от или свързано с биологично производство; (3) „земеделска суровина“ означава земеделски продукт, който не е бил подложен на каквито и да е действия, свързани със съхранение или преработка; (4) „превантивни мерки“ означава мерки, които трябва да бъдат взети, за да се гарантира качеството на почвата, както и предотвратяването и борбата с вредители, болести и плевели, и за предотвратяване на заразяването с продукти или вещества, които не са одобрени съгласно настоящия регламент; (5) „преход“ означава преход от небиологично към биологично производство в рамките на определен срок; (6) „оператор“ означава физическо или юридическо лице, отговорно за спазването на настоящия регламент в рамките на всички контролирани от него етапи на производство, обработка и разпространение; (7) „група от оператори“ означава група, в която всеки оператор е земеделски стопани, който притежава стопанство с големина до 5 хектара използвана земеделска площ и който може освен в производството на храни или фуражи да участва и в тяхната преработка; (8) „земеделски стопанин“ означава физическо или юридическо лице, или група физически или юридически лица, независимо от правния статут, предоставен на тази група и на нейните членове от националното законодателство, който упражнява селскостопанска дейност; (9) „земеделска площ“ означава земеделска площ съгласно определението в член 4, параграф 1, буква д) от Регламент (ЕС) № 1307/2013; (10) „растения“ означава растения съгласно определението в член 3, точка 5 от Регламент (ЕО) № 1107/2009; (11) „растениевъдство“ означава производство на земеделски растителни продукти, включително събиране на диворастящи растителни продукти със стопанска цел; (12) „растителни продукти“ означава растителни продукти съгласно определението в член 3, точка 6 от Регламент (ЕО) № 1107/2009; (13) „вредител“ означава вредител, както е определено в член 1, параграф 1 от Регламент (ЕС) № XX/XXXX (относно защитните мерки срещу вредителите по растенията); (14) „продукти за растителна защита“ означава продуктите, посочени в член 2 от Регламент (ЕО) № 1107/2009; (15) „животновъдство“ означава отглеждане на домашни или опитомени сухоземни животни, включително насекоми; (16) помещение тип „веранда“ означава допълнителна, покрита, неизолирана външна част на помещение за животни, чиято най-дълга страна обикновено е оборудвана с телена ограда или мрежа, т.е. не е защитена от външните температурни условия, с естествено и изкуствено осветление и застлан под; (17) „аквакултура“ означава аквакултура съгласно определението в член 4, параграф 1, точка 25 от Регламент (ЕО) № 1380/2013 на Европейския парламент и на Съвета[39]; (18) „ветеринарно лечение“ означава всички стадии на лечебна или превантивна дейност срещу изолиран случай на конкретно заболяване; (19) „ветеринарномедицински продукти“ означава ветеринарни лекарствени продукти съгласно определението в член 1, точка 2 от Директива 2001/82/ЕО на Европейския парламент и на Съвета[40]; (20) „обработка“ означава операциите по консервиране или преработка на биологични продукти, включително клане и разфасоване на животински продукти, пакетиране, етикетиране или промени в етикетирането, свързани с биологично производство; (21) „храна“ означава храна съгласно определението в член 2 от Регламент (ЕО) № 178/2002 на Европейския парламент и на Съвета[41]; (22) „фураж“ означава фураж съгласно определението в член 3, точка 4 от Регламент (ЕО) № 178/2002; (23) „фуражна суровина“ означава фуражна суровина съгласно определението в член 3, параграф 2, буква ж) от Регламент (ЕО) № 767/2009 на Европейския парламент и на Съвета[42]; (24) „фураж за животни в преходен период“ означава предназначени за животни храни, произведени през преходния период към биологично производство, с изключение на добитите през дванадесетте месеца след началото на преходния период; (25) „пускане на пазара“ означава пускане на пазара съгласно определението в член 3, точка 8 от Регламент (ЕО) № 178/2002; (26) „възможност за проследяване“ означава възможност за проследяване съгласно определението в член 3, точка 15 от Регламент (ЕО) № 178/2002; (27) „етапи на производство, обработка и разпространение“ означава всеки етап от и включително първичното производство на даден биологичен продукт до и включително неговото съхранение, преработка, транспортиране, продажба или доставка до крайния потребител, и, когато е целесъобразно, етикетиране, рекламиране, внос, износ и дейности на подизпълнители; (28) „бедствия“ означава обстоятелства, произтичащи от „неблагоприятно климатично явление“, „екологична катастрофа“, „природно бедствие“ или „катастрофално събитие“ съгласно определението в член 2, параграф 1, букви з), й), к) и л) от Регламент (ЕС) № 1305/2013; (29) „съставка“ означава съставка съгласно определението в член 2, параграф 2, буква е) от Регламент (ЕС) № 1169/2011; (30) „етикетиране“ означава етикетиране съгласно определението в член 2, параграф 2, буква й) от Регламент (ЕС) № 1169/2011; (31) „рекламиране“ означава всяко представяне на биологичните продукти пред обществеността с всички средства, различни от етикетиране, което цели или има вероятност да повлияе и да формира отношение, мнение и поведение с оглед пряко или непряко насърчаване на продажбите на биологични продукти; (32) „компетентни органи“означава компетентни органи съгласно определението в член 2, точка 5 от Регламент (ЕС) № XXX/XXXX [регламент относно официалния контрол]; (33) „контролен орган“ означава контролен орган за биологични продукти съгласно определението в член 2, точка 39 от Регламент (ЕС) № XXX/XXXX [регламент относно официалния контрол]; (34) „надзорен орган“ означава орган с делегирани правомощия съгласно определението в член 2, точка 38 от Регламент (ЕС) № XXX/XXXX [регламент относно официалния контрол], както и орган, признат от Комисията или от трета държава, призната от Комисията, да извършва контрол в трети държави на вноса на биологични продукти в Съюза; (35) „неспазване“ означава неспазване на настоящия регламент; (36) „генетично модифициран организъм“ означава генетично модифициран организъм съгласно определението в член 2, точка 2 от Директива 2001/18/ЕО на Европейския парламент и на Съвета[43], който не е получен чрез техниките за генетична модификация, изброени в приложение I.Б към посочената директива, наричан по-нататък „ГМО“; (37) „произведен от ГМО“ означава получен изцяло или частично от ГМО, но несъдържащ или несъстоящ се от ГМО; (38) „произведен чрез ГМО“ означава получен чрез използване на ГМО като последен жив организъм в производствения процес, но несъдържащ или несъстоящ се от ГМО, нито произведен от ГМО; (39) „добавка в храните“ означава хранителна добавка съгласно определението в член 3, параграф 2, буква а) от Регламент (ЕО) № 1333/2008 на Европейския парламент и на Съвета[44] ; (40) „фуражна добавка“ означава фуражна добавка съгласно определението в член 2, параграф 2, буква а) от Регламент (ЕО) № 1831/2003 на Европейския парламент и на Съвета[45]; (41) „равностойност“ означава постигането на същите цели и принципи чрез прилагането на правила, които осигуряват същата степен на гарантиране на съответствието; „спомагателно вещество“ означава спомагателно вещество съгласно определението в член 3, параграф 2, буква б) от Регламент (ЕО) № 1333/2008; (42) „ензим в храна“ означава ензим в храна съгласно определението в член 3, параграф 2, буква а) от Регламент (ЕО) № 1332/2008 на Европейския парламент и на Съвета[46]; (43) „йонизиращо лъчение“ означава йонизиращо лъчение съгласно определението в член 1 от Директива 96/29/Евратом на Съвета[47]. Глава II Принципи на биологичното производство Член 4 Общи принципи Биологичното производство е устойчива система за управление на земеделието, която се основава на следните общи принципи: (а) съобразяване със системите и циклите в природата и запазване и подобряване на състоянието на почвата, водата, растенията и животните и равновесието между тях; (б) допринасяне за висока степен на биологично разнообразие; (в) използване по отговорен начин на енергията и природните ресурси като вода, почва, органична материя и въздух; (г) поддържане на високи стандарти за хуманно отношение към животните, и по-специално задоволяване на специфичните поведенчески потребности на животните съобразно техния вид; (д) адекватно разработване и управление на биологични процеси, основани на екологичните системи, използващи вътрешни за тези системи природни ресурси чрез методи, които: i) използват живи организми и механични производствени методи; ii) упражняват свързано със земята отглеждане на култури и животновъдство или аквакултура, които съответстват на принципа за устойчива експлоатация на рибните ресурси; iii) изключват използването на ГМО и продукти, произведени от или чрез ГМО, с изключение на ветеринарномедицински продукти; iv) се основават на използването на превантивни мерки, когато това е целесъобразно; (е) ограничаване на използването на външни ресурси. Когато външни ресурси са необходими или когато не съществуват подходящите управленски практики и методи, посочени в буква д), те се свеждат до: i) ресурси от биологично производство; ii) естествени или получени по естествен път вещества; iii) слаборазтворими минерални торове; (ж) приспособяване, при необходимост, и в рамките на настоящия регламент, на производството, като се вземат под внимание здравният статус, регионалните различия в екологичното равновесие, климатичните и местните условия, етапите на развитие и специфичните животновъдни практики. Член 5 Специфични принципи, приложими към земеделски дейности и аквакултури В рамките на земеделските дейности и аквакултурите, биологичното производство по-специално се основава на следните специфични принципи: (а) поддържане и засилване на биологичната активност и естественото плодородие на почвата, устойчивостта, задържане на водата в почвата и биоразнообразието на почвата, предотвратяване и борба с изчезването на органичните вещества в почвата, с уплътняването и ерозията на почвата, както и хранене на растенията основно чрез почвената екосистема; (б) ограничаване до минимум на използването на невъзобновяеми ресурси и външни ресурси; (в) рециклиране на отпадъците и страничните продукти от растителен и животински произход като ресурс в растениевъдството и животновъдството; (г) запазване на здравето на растенията чрез превантивни мерки, по-специално избор на подходящи видове, сортове и хетерогенни суровини, устойчиви на вредители или болести, подходящ сеитбооборот, механични и физически методи и защита на естествените неприятели на вредителите; (д) подбиране на породи съобразно способността на животните да се приспособяват към местните условия, тяхната жизнеспособност и устойчивост спрямо болести или здравословни проблеми; прилагане на животновъдство, приспособено към мястото и свързано със земята; прилагане на животновъдни практики, които укрепват имунната система и засилват естествените защитни сили срещу болести, и които по-специално включват редовно движение и достъп до открити пространства и пасища, когато това е необходимо; (е) спазване на високо равнище на хуманно отношение към животните, като се отчитат специфичните за съответния вид потребности; (ж) хранене на животните с биологичен фураж, съставен от земеделски съставки от биологичното производство и естествени вещества от неземеделски произход; (з) изключване от цялата биологична хранителна верига на генното инженерство, клонирането на животни, изкуствено предизвиканата полиплоидия и йонизиращо лъчение; (и) постоянно поддържане на здравето на водната среда и качеството на околните водни и сухоземни екосистеми; (й) хранене на водните организми с фураж от устойчива експлоатация на рибните ресурси съгласно Регламент (ЕС) № 1380/2013 или с биологичен фураж, съставен от земеделски съставки от биологичното производство, включително биологична аквакултура, и от естествени вещества от неземеделски произход. Член 6 Специфични принципи, приложими към преработката на биологични храни и фуражи Производството на преработени биологични храни или фуражи по-специално се основава на следните конкретни принципи: (а) производство на биологични храни от биологични съставки от земеделски произход; (б) производство на биологични фуражи от биологични фуражни суровини; (в) ограничаване на използването на хранителни добавки, небиологични съставки с предимно технологични и сензорни функции, както и микроелементи и спомагателни вещества, така че то да се сведе до минимум и да се прилага само в случай на съществена технологична необходимост или поради специални хранителни цели; (г) ограничаване до минимум на използването на фуражни добавки и спомагателни вещества, като се прилага само в случай на технологична или зоотехническа необходимост или поради специални хранителни цели; (д) изключват се вещества и методи на преработка, които биха могли да се окажат подвеждащи по отношение на истинската същност на продукта; (е) грижливо преработване на храните или фуражите, за предпочитане чрез използване на биологични, механични и физически методи. Глава III Правила относно производството Член 7 Общи правила за производство 1. Операторите спазват следните общи правила за производство: (а) цялото земеделско стопанство или дейност на аквакултурата се управлява в съответствие с приложимите за биологичното производство изисквания; (б) Освен ако не е предвидено друго в част IV, точка 2.2 и част VI, точка 1.3 от приложение II, само продукти и вещества, разрешени в съответствие с член 19, могат да се използват в биологичното земеделие и аквакултура, при условие че въпросният продукт или вещество е било разрешено за използване в земеделието и аквакултурата в съответствие със съответните разпоредби на законодателството на Съюза, а при необходимост — в съответните държави членки в съответствие с националните разпоредби, основани на правото на Съюза; (в) забранява се използването на йонизиращо лъчение за третиране на биологични храни или фуражи, или на суровини, използвани в биологичните храни или фуражи; (г) биологичните оператори, различни от микропредприятия, земеделски стопани и оператори, произвеждащи морски водорасли или аквакултурни животни, въвеждат системи за управление на околната среда с оглед подобряване на екологичния аспект от работата им. 2. С цел да се осигури правилното прилагане на общите правила за производство Комисията се оправомощава да приема делегирани актове в съответствие с член 36, за да предвиди критериите, на които трябва да съответства посочената в параграф 1, буква г) система за управление на околната среда. При определянето на тези критерии се вземат предвид характеристиките на малките и средните предприятия. Член 8 Преход към биологично производство 1. Земеделските стопани и оператори, произвеждащи морски водорасли или аквакултурни животни, спазват преходния период към биологично производство. По време на целия преходен период те прилагат правилата за биологично производство, заложени в настоящия регламент, и по-специално, специалните правила във връзка с прехода към биологично производство, определени в приложение II. 2. Преходният период към биологично производство започва най-рано тогава, когато земеделският стопанин или операторът, произвеждащ морски водорасли или аквакултурни животни, е уведомил компетентния орган за дейността си в съответствие с настоящия регламент. 2а.Чрез дерогация от параграф 2, когато земята е била оставена под угар преди уведомяването по член 24, параграф 1 поне за период, необходим за преход, и при условие че са изпълнени другите необходими изисквания, не е необходим преходен период за тази земя под угар. 3. Предишни периоди не могат да бъдат признати със задна дата като част от преходния период към биологично производство. 4. Продуктите, произведени през преходния период към биологично производство, не се пускат на пазара като биологични. 5. Чрез дерогация от член 7, параграф 1, буква а) по време на преходния период към биологично производство земеделското стопанство може да се раздели на ясно обособени единици, не всички от които се управляват съгласно принципите на биологичното производство. При животните през преходния период са представени различни видове в биологичното производство. При аквакултурите могат да са представени едни и същи видове, стига обектите за производство да са ясно обособени. При растенията през преходния период са представени различни сортове в биологичното производство. 6. За да се гарантират качеството, проследимостта и съответствието с настоящия регламент по отношение на биологичното производство, както и адаптирането към техническото развитие, Комисията се оправомощава да приема делегирани актове в съответствие с член 36 с оглед допълнение на правилата, определени в настоящия член, или за допълнение или изменение на правилата по отношение на прехода, определени в приложение II. Член 9 Забрана за използване на ГМО 1. В биологичното производство не се използват ГМО и продукти, произведени от или чрез ГМО, в храни или фуражи, или за храни, фуражи, спомагателни вещества, продукти за растителна защита, торове, подобрители на почвата, растителен репродуктивен материал, микроорганизми и животни. 2. За целите на параграф 1, по отношение на ГМО или произведени от или чрез тях продукти, предназначени за храна или фураж, операторите могат да използват етикетите на даден продукт или всеки друг придружаващ документ, приложен или предоставен съгласно Директива 2001/18/ЕО, Регламент (ЕО) № 1829/2003 на Европейския парламент и на Съвета[48] или Регламент (ЕО) № 1830/2003 на Европейския парламент и на Съвета[49]. 3. Операторите могат да приемат, че в производството на закупени храни и фуражи не са използвани ГМО или произведени от тях или чрез тях продукти, когато такива продукти не са етикетирани, нито пък са придружени от документ съгласно посочените в параграф 2 регламенти, освен ако не са получили друга информация, указваща, че етикетирането на съответните продукти не е в съответствие с тези регламенти. Член 10 Правила относно растениевъдството 1. Оператори, произвеждащи растения или растителни продукти, по-специално спазват специалните правила за производство, определени в част I от приложение II. 2. Всяка държава членка осигурява създаването на компютризирана база данни, съдържаща всички сортове и хетерогенни материали съгласно Регламент (ЕС) № XX/XXX (законодателство относно РРМ), на територията на които има налични растителен репродуктивен материал, получен чрез методите на биологичното производство. 3. За да се гарантират качеството, проследимостта и съответствието с настоящия регламент по отношение на биологичното растениевъдство, както и адаптирането към техническото развитие, Комисията се оправомощава да приема делегирани актове в съответствие с член 36 с оглед изменение или допълнение на специалните правила относно растениевъдството по отношение на: (а) практиките за култивиране на почвите; (б) управлението на почвите и наторяването; (в) здравето на растенията и борбата с вредителите и плевели; (г) управлението на производството на гъби и други специфични растения и системи за растениевъдство; (д) произхода на растителния репродуктивен материал; (е) събирането на диворастящи растения. 4. Комисията приема актове за изпълнение за определяне на техническите подробности за създаването на базата дан